नारदस्मृतिः/व्यवहारपदानि/विक्रीयासंप्रदानम्
<table>		
		
<td><p>		
	क्रीत्वा मूल्येन यः पण्यं क्रेता न बहु मन्यते   ।क्रीत्वानुशय इत्येतद्विवादपदं उच्यते   । । ९.१  । ।	</p>
<td><p>		
	क्रीत्वा मूल्येन यत्पण्यं दुष्क्रीतं मन्यते क्रयी   ।विक्रेतुः प्रतिदेयं तत्तस्मिन्नेवाह्न्यविक्षतम्  । । ९.२  । ।	</p>
<td><p>		
	द्वितीयेऽह्नि ददत्क्रेता मूल्यात्त्रिंशांशं आवहेत् ।द्विगुणं तत्तृतीयेऽह्नि परतः क्रेतुरेव तत् । । ९.३  । ।	</p>
<td><p>		
	क्रेता पण्यं परीक्षेत प्राक्स्वयं गुणदोषतः   ।परीक्ष्याभिमतं क्रीतं विक्रेतुर्न भवेत्पुनः   । । ९.४  । ।	</p>
<td><p>		
	त्र्यहाद्दोह्यं परीक्षेत पञ्चाहाद्वाह्यं एव तु   ।मुक्तावज्रप्रवालानां सप्ताहं स्यात्परीक्षणम्  । । ९.५  । ।	</p>
<td><p>		
	द्विपदां अर्धमासं स्यात्पुंसां तद्द्विगुणं स्त्रियाः   ।दशाहं सर्वबीजानां एकाहं लोहवाससाम्  । । ९.६  । ।	</p>
<td><p>		
	परिभुक्तं च यद्वासः क्लिष्टरूपं मलीमसम्  ।सदोषं अपि विक्रीतं विक्रेतुर्न भवेत्पुनः   । । ९.७  । ।	</p>
<td><p>		
	मूल्याष्टभागो हीयेत सकृद्धौतस्य वाससः   ।द्विः पादस्त्रिस्त्रिभागस्तु चतुःकृत्वोऽर्धं एव च   । । ९.८  । ।	</p>
<td><p>		
	अर्धक्षयात्तु परतः पादांशापचयः क्रमात् ।यावत्क्षीणदशं जीर्णं जीर्णस्यानियमः क्षये   । । ९.९  । ।	</p>
<td><p>		
	लोहानां अपि सर्वेषां हेतुरग्निक्रियाविधौ   ।क्षयः संस्क्रियमाणानां तेषां दृष्टोऽग्निसंगमात् । । ९.१०  । ।	</p>
<td><p>		
	सुवर्णस्य क्षयो नास्ति रजते द्विपलं शतम्  ।शतं अष्टपलं ज्ञेयं क्षयस्स्यात्त्रपुसीसयोः   । । ९.११  । ।	</p>
<td><p>		
	ताम्रे पञ्चपलं विद्याद्विकारा ये च तन्मयाः   ।तद्धातूनां अनेकत्वादयसोऽनियमः क्षये   । । ९.१२  । ।	</p>
<td><p>		
	तान्तवस्य च संस्कारे क्षयवृद्धी उदाहृते   ।सूत्रकार्पासिकोर्णानां वृद्धिर्दशपलं शतम्  । । ९.१३  । ।	</p>
<td><p>		
	स्थूलसूत्रवतां तेषां मध्यानां पञ्चकं शतम्  ।त्रिपलं तु सुसूक्ष्माणां अन्तःक्षय उदाहृतः   । । ९.१४  । ।	</p>
<td><p>		
	त्रिंशांशो रोमविद्धस्य क्षयः कर्मकृतस्य तु   ।कौषेयवल्कलानां तु नैव वृद्धिर्न च क्षयः   । । ९.१५  । ।	</p>
<td><p>		
	क्रीत्वा नानुशयं कुर्याद्वणिक्पण्यविचक्षणः   ।वृद्धिक्षयौ तु जानीयात्पण्यानां आगमं तथा   । । ९.१६  । ।	</p>